Zavod sv. Stanislava

VRTEC BO ZAPRT od 30.7. do 10.8.2018
2018-07-30

Koncert pred Estonijo
2018-07-28 20:00 - 22:30 (Europe/Ljubljana) | Atrij Škofijske klasične gimnazije
Dekliški zbor sv. Stanislava Škofijske klasične gimnazije se odpravlja na festival Europa Cantat, ki bo potekal v Tallinu. Pred tem bodo svoje slovenske poslušalce razveselile še z enim koncertom na odprtem odru atrija gimnazije. Vljudno vabljeni na koncert 28. 7. ob 20.00.

Poletna jezikovna šola
2018-07-01 16:00 - 2018-07-07 14:00
https://www.stanislav.si/poletna-jezikovna-sola/

ZAKLJUČNA PRIREDITEV V VRTCU, 16.00
2018-06-19

Vpis v Študentski dom Janeza F. Gnidovca v študijskem letu 2018/2019
2018-06-14 23:30
Prošnje za sprejem v Študentski dom Janeza F. Gnidovca v šolskem letu 2018/2019 lahko oddate od 1. 1. 2018 dalje. Komisija za sprejem bo dne 21. 6. 2018 obravnavala vse prošnje, ki bodo oddane do 14. 6. 2018. Prošnja mora biti v pisni obliki in vsebovati obrazec za sprejem, motivacijsko pismo in življenjepis. Oddana mora biti po pošti priporočeno ali osebno oddana v pisarni ravnateljice. V kolikor prošnje ne bodo popolne, vas bomo obvestili. V roku 8 dni ste dolžni dopolniti prošnjo.
Več informacij na:https://www.stanislav.si/studentski-dom-j-f-gnidovca/vpis/

IZOBRAŽEVANJE O CEPLJENJU, 17.00
2018-06-12

SESTANEK ZA STARŠE NOVO SPREJETIH OTROK, 16.00
2018-06-12

Pod zvezdnim poletnim nebom
2018-06-05 19:00 | Atrij Škofijske klasične gimnazije
Zaključni koncert učencev glasbene šole Pod zvezdnim poletnim nebom bo v torek, 5. junija 2018, ob 19. uri v atriju Škofijske klasične gimnazije. Prijazno vabljeni!

Romanje na Brezje in v Kočevski Rog 2018
2018-05-31 02:30 - 17:00
Na praznik Svetega Rešnjega Telesa in Krvi je tradicionalno romanje Škofijske klasične gimnazije na Brezje in v Kočevski Rog.
Romanje na BREZJE (1. in 2. letnik)
(utrinki romanja 2016)

PEŠ
1. ŠKG+avtobus
Zbor v cerkvi sv. Stanislava v zavodu ob 2.30.
Odhod avtobusa ob 2.40.
2. Kranj – Stražišče
Zbor ob 3.15 na križišču med Škofjeloško cesto in Potjo v Puškarno v Stražišču (Kranj).

GPS POSNETEK PEŠ POTI NA BREZJE

Oglejte si Romarska pot iz Kranja na Brezje na večjem zemljevidu.
Datoteki .KML in .GPX (brezje-iz-kranja) za prenos v svoje zemljevide in navigacijske naprave.
VLAK + PEŠ
Za dijake je organizirana tudi oblika romanja z vlakom do Otoč in nato peš.
Zbor na postaji Ljubljana Vižmarje: ob 9.00, odhod vlaka ob 9.15 (odhod Medvode 9.21, odhod Škofja Loka 9.28, odhod Kranj 9.36), prihod na Otoče ob 9.48.
BREZJE
Praznična sveta maša je ob 11.30.
VRAČANJE
Odhod z Brezij ob 13.10.
Odhod vlaka z Otoč ob 14.10, postanki v Kranju, Škofji Loki in v Medvodah.
V Vižmarje prihod približno ob 14.51. Vlak pelje nato še do glavne postaje. Prihod malo po 15. uri.
Na to tradicionalno nočno romanje na Brezje, ste najlepše vabljeni tudi starši in vsi, ki bi se nam želeli pridružiti.

ROMANJE V KOČEVSKI ROG za 3. letnik
7.00 zbor v razredih in preverjanje prisotnosti
7.10 maša v cerkvi sv. Stanislava
po maši se z avtobusi odpeljemo proti Kočevskemu Rogu
približno ob 15.00 prihod v Ljubljano
Prehodili bomo približno 10 km.
utrinki romanja 2013
Luč v temini Roga
Romanje tretjeletnikov v Kočevski Rog
Tudi letos smo se dijaki 3. letnika ŠKG na praznik sv. Rešnjega telesa odpravili v Kočevski Rog. Dan smo začeli z mašo v zavodski cerkvi, ki jo je daroval g. Jože Plut.
Potem se je začelo …
»Prišla bo ura, ko bo treba iti:
nihče ne ve, ne kam in ne zakaj,
pekel nasilja, kletev in izdaj
se bo odprl v podobi grozoviti.«
Brali smo pričevanje iz Vetrinja vrnjenih beguncev, ki so v tem času leta 1945 preko Jesenic, Kranja in Škofje Loke prišli v naš zavod. 600 ljudi v naši dvorani, dva soda za stranišče, smrad, para in hlad. Spreletaval nas je srh. A brali smo dalje …
»Ah, legel bom v razmočeno zemljo,
da udje se ko roža mi odpro,
da čuti v toplem vetru razcveto,
oči zaprl bom z ilovo prstjo.«
Stopili smo na njihovo pot. Z avtobusi smo se peljali proti Kočevskemu Rogu. Brali smo, kako je nekdo preživel štiri dni v jami, ker ni bil zadet: »Kri je pa tako tekla, da je kar žuborelo, kot bi tekel potoček po skalah s planine. S pobijanjem pa še vedno niso prenehali. Znova so padale nove žrtve z zvezanimi rokami. Najbolj je bilo grozno poslušati domobrance, ki so molili za svoje sovražnike. Na ves glas so kričali, naj jim Bog odpusti, saj ne vedo, kaj delajo.« Pobegnil je. Nam ni uspelo. Večina je pregloboko zdrsnila v zgodbo. Zadnji kos poti smo pešačili. Molili smo rožni venec. Zbrano, kot le redkokdaj.
Ko smo stali pred kipom Antigone ob jami pod Krenom, je postalo jasno: »Poklicani smo, da te naše pobite Polinejke najprej najdemo in jih slovesno pokopljemo. S tem izkažemo svojo ljubezen ne le do njihovih teles, ampak tudi do njihovih sanj.« Simbolno smo to storili. Stali smo ob jami. 160 dijakov. Popolna tišina.
Koliko usod? Koliko družin žrtev in njihovih rabljev? »Kaj doživlja nekdo, ki je še živ, morda ranjen, vržen v jamo med trupla in kri, pa nima nobene možnosti, da se iz nje izvleče? Počasna smrt, počasno umiranje, hiranje … In kaj se dogaja v ljudeh, ki so to organizirali in potem skušali živeti, kot da se nič ni zgodilo? Kaj bo z njimi? In kaj bo z nami?«
»Naši otroci s črnimi očmi
jokajo vsako noč:
zebe nas,
zebe nas,
daj tople nam volne, o Daljni!«
Naredili smo korak proč od jame in se ustavili ob kapeli, v kateri je p. Marko Ivan Rupnik postavil svoj mozaik. Miza nebeške gostije, Kristus in za mizo matere, hčere in žene pobitih. Žrtev za isto mizo vabi svojega rablja. Pretresljivo. Ob mozaiku smo stopili onstran črno-belega branja, onstran poražencev in zmagovalcev. Mesto grenkobe je prevzemala misel na odrešenje: na odrešenje tistih, ki so želeli iz svoje žrtve narediti dar, in tistih, ki se jim po tem daru odpirajo vrata h Kristusu.
Srečali smo Njega, ki edini lahko prepreči, da otroci jutri ne bomo ponovili zgodbe naših očetov. Povabil nas je k spravi, utemeljeni na odpuščanju. Naredili smo prvi korak. Pred nami je še dolga pot …

BIVANJE NA PROSTEM (šotorenje)
2018-05-29 - 2018-05-31

Zaključni koncert: Isti ritem kri poganja
2018-05-23 19:30 | Atrij Škofijske klasične gimnazije

Razstava likovne šole in grafičnega oblikovanja
2018-05-23 18:00 | Kregarjev atrij, Štula 23, Ljubljana Šentvid, Slovenija
Ob zaključku šolskega leta vas vabimo na ogled razstave dijakov Škofijske klasične gimnazije, ki so ustvarjali v Likovni šoli pod mentorstvom akad. slikarke mag. Nike Zupančič in v Delavnicah grafičnega oblikovanja pod vodstvom mag. Nine Malovrh, ter predstavitev literarnega glasila Domače vaje (mentorica prof. Mateja Gomboc).
Razstavo bomo odprli v sredo, 23. maja 2018, ob 18. uri v Kregarjevem atriju Zavoda sv. Stanislava. V kulturnem programu ob odprtju bomo prisluhnili dijaški literarni in glasbeni ustvarjalnosti.
Prisrčno vabljeni!

FOTOGRAFIRANJE SKUPIN
2018-05-23

25. letni koncert zborov in orkestra Zavoda sv. Stanislava
2018-05-13 18:00
KARTE ZA KONCERT SO ŽAL ŽE POŠLE
(Vsi, ki ste bili obveščeni, da ste uvrščeni na čakalno listo, lahko razpoložljivost kart preverite po sredi, 9. 5.)
Vsi, ki ste karte rezervirali, jih lahko prevzamete v tednu pred koncertom v atriju pred cerkvijo.
Karte bo mogoče prevzeti med 7.00 in 8.00, med 10.00 in 11.00 in med 14.00 in 15.00.
Vsi, ki boste karte prevzeli v Cankarjevem domu, lahko to storite uro pred koncertom. Morebitne neprevzete vstopnice bomo 15 minut pred koncertom prodali čakajočim v Cankarjevem domu.
Koncert bomo v živo prenašali tudi na FB strani Škofijske klasične gimnazije.
Zavod sv. Stanislava vas vljudno vabi na tradicionalni, letos že 25. letni koncert zborov in orkestra, ki bo v nedeljo, 13. maja 2018, ob 18. uri v Gallusovi dvorani Cankarjevega doma v Ljubljani.
Na koncertu bo del svojega letošnjega dela predstavila celotna zborovska piramida: Otroški in mladinski zbor OŠ Alojzija Šuštarja, Dekliški zbor 1. letnika ŠKG, Fantovski zbor 1. letnika ŠKG, (Z)mešani zbor ŠKG, Dekliški zbor sv. Stanislava ŠKG, Mladinski mešani zbor sv. Stanislava ŠKG, Študentski zbor sv. Stanislava, Komorni zbor Megaron in Godalni orkester Glasbene šole v Zavodu sv. Stanislava.
Zborovska piramida Zavoda sv. Stanislava, ki slovi tudi izven Slovenije, bo v različnih zborovskih kombinacijah predstavila pester izbor slovenskih ljudskih pesmi in zimzelenih popevk v novih priredbah Tineta Beca in Damijana Močnika. Za slavnostni zaključek koncerta bo iz grl 350 pevcev ob spremljavi orkestra zazvenelo veliko delo Antona Brucknerja Te Deum.
Ob jubilejnem koncertu se je Zavod sv. Stanislava povezal s priznano srednjo glasbeno šolo Frederica Chopina iz Krakowa. Šola, s katero sodelujemo v okviru projekta Erasmus+, se bo s svojimi glasbeniki priključila orkestru glasbene šole, da bo lahko zaključek koncerta donel še močneje in mogočneje.
Dirigenti: Nadja Janežič, Kristina Štemberger, Marjetka Kozmus, Helena Fojkar Zupančič, Erik Šmid in Damijan Močnik.

Koncert učencev konservatorija F. Chopina iz Krakowa
2018-05-10 19:00 - 21:00 | Cerkev sv. Stanislava, Štula 23, Ljubljana Šentvid, 1210, Slovenija
Učenke in učneci konservatorija za glasbo s Krakowa skupaj z nekaj učenci Glasbene šole v Zavodu sv. Stanislava pripravljajo koncert ob priložnosti prve izmenjave v okviru mednarodnega projekta Z glasbo v življenje (Music to Life). Projekt poteka v okviru programa Erasmus+.
Sam koncert bo tako prijeten uvod v praznovanje prihajajočih zavodskih obletnic in je umeščen v okvir mednarodnega simpozija Kritično mišljenje v digitalni dobi. Mladi glasbeniki s Poljske pa bodo na 25. letnem koncertu zborov in orkestra tudi obogatili orkesterski sestav za kar se da mogočno izvedbo Brucknerjevega Te Deuma.
Udeležba na koncertu je brezplačna – vljudno vabljeni!

Mednarodni simpozij Kritično mišljenje v digitalni dobi
2018-05-10 15:00 - 2018-05-12 12:30 | Zavod sv. Stanislava, Štula 23, Ljubljana, 1210, Slovenija
Več informacij, prijave in podrobnejši program: https://www.stanislav.si/simpozij2018.
Vabljeni, da nas obiščete in praznujete z nami!

DOBRODELNA AKCIJA STARŠEV - jutranja kavica
2018-05-09

Kaj moramo starši naučiti svoje otroke o denarju
2018-04-23 18:00 - 21:00 | Zavod sv. Stanislava, Platonova votlina
Pametnega ravnanja z denarjem se lahko naučimo. Marsikdo se tega zave šele, ko je že odrasel. Starši imamo torej odgovorno nalogo, da svoje otroke zgodaj naučimo te pomembne veščine. Kdaj je primeren čas za prvo žepnino? Kako visoka naj bo? Od kod pride denar?
Če bi radi izvedeli več, se nam pridružite na pogovornem večeru 23. aprila ob 18h.
Z nami bosta klepetala dr. Tadej Rifel, ki na ŠKG že vrsto let uspešno vodi krožek finančnega opismenjevanja Mladi in denar ter Marja Milič, odgovorna urednica revije Moje finance in soavtorica knjige Kaj moramo starši o denarju naučiti svoje otroke, preden gredo od doma.
Spremljajte tudi FB stran Kluba alumni ŠKG: https://www.facebook.com/AlumniSKG/
Vabilo-plakat

Alumni Škofijske klasične gimnazije – Home | Facebook
www.facebook.com
Alumni Škofijske klasične gimnazije, Ljubljana, Slovenia. 539 likes · 1 talking about this · 19 were here. Klub Alumni ŠKG

Virtualni svet, kritično mišljenje in celostna pedagogika
2018-04-20 08:00 - 2018-04-21 16:00 | Zavod sv. Stanislava, Štula 23, Ljubljana, 1210, Slovenija
Vabljeni na seminar z naslovom Virtualni svet, kritično mišljenje in celostna pedagogika, ki bo potekal 20. in 21. aprila 2018 od 8.00 do 16.00 v Zavodu sv. Stanislava. Seminar iz sklopa programov nadaljnjega izobraževanja in usposabljanja strokovnih delavcev v vzgoji in izobraževanju bo letos izveden prvič in predstavlja nadgradnjo seminarja Razum, srce in roke: Prednosti celostne pedagogike.

Seminar se posveča tematiki vzgoje kritičnega duha v digitalni dobi. Z njim želimo ovrednotiti pomen sodobne informacijske tehnologije in vpliv virtualnega sveta na delo z mladimi ter ozavestiti nevarnosti in izzive virtualnega sveta. Preizkusili bomo metode, ki spodbujajo kritično mišljenje, in se seznanili z uporabo informacijsko-komunikacijske tehnologije pri pouku in z načini celostnega spremljanja učencev, dijakov in kolegov.

Prijave zbiramo preko sistema KATIS (https://paka3.mss.edus.si/katis/Uvodna.aspx) do zapolnitve mest, udeležba pa je ovrednotena tudi s točkami za napredovanje. V primeru vprašanj se obrnite na ires@stanislav.si.

Olimpijada katoliških študentskih domov
2018-04-19 17:00 - 23:30 | Športna dvorana Osnovne šole Alojzija Šuštarja, Štula 23a, Ljubljana, 1000, Slovenija
V četrtek, 19. 4. 2018, se bodo na Olimpijadi katoliških študentskih domov študentje in študentke iz dvanajstih katoliških študentskih domov iz Ljubljane, Maribora in Kopra, pomerili v odbojki, košarki, nogometu in namiznem tenisu. Na olimpijadi bodo zbirali tudi sredstva za najrevnejše otroke v Etiopiji in Zambiji.

Schubertiada – zaključni koncert udeležencev tečaja
2018-04-18 19:30 | Dvorana Matije Tomca
Zaključni koncert udeležencev mojstrskega tečaja samospeviov Franza Schuberta za komorni sestav pevec – pianist bo v sredo, 18. aprila, ob 19.30 uri v Dvorani Matije Tomca.
Vabljeni!

Seja sveta staršev vrtca, ob 16.30
2018-04-17

Primula – koncert in razstava Jegličevega dijaškega doma
2018-04-05 19:00 | Dvorana Matije Tomca

Koncert, ki diši po pomladi
2018-04-04 19:00 | Dvorana Matije Tomca

Slavnostni koncert, posvečen sv. Stanislavu Kostki ter slovenskim in poljskim žrtvam prve svetovne vojne
2018-03-22 19:00 | Dvorana Matije Tomca
Ob 450. obletnici smrti sv. Stanislava Kostke ter 100. obletnici zaključka prve svetovne vojne v letu 2018 vas vljudno vabimo na koncert, posvečen zavetniku Zavoda, ter slovenskim in poljskim žrtvam prve svetovne vojne, ki ga skupaj pripravljata Zavod sv. Stanislava in Veleposlaništvo Republike Poljske v Sloveniji.
Koncert bo v četrtek, 22. 3. 2018, ob 19. uri v dvorani Matije Tomca v Zavodu sv. Stanislava.
Navzoče bosta s svojo prisotnostjo počastila Njegova ekscelenca predsednik Državnega sveta Republike Slovenije gospod Alojz Kovšca in Njegova ekscelenca predsednik Senata Republike Poljske gospod Stanisław Karczewski.

Razstava ikon Albine Nastran
2018-03-12 18:00 | Meršolov atrij
V postnem času vas vabimo na odprtje razstave ikon Albine Nastran, ki bo v ponedeljek, 12. marca, ob 18. uri v Meršolovem atriju Zavoda sv. Stanislava.
V glasbenem programu ob odprtju bodo s koralnimi napevi sodelovali solo pevci zavodske glasbene šole iz razreda prof. Barbare Tišler.
Razstava bo na ogled do 3. aprila 2018, več informacij o njej pa si lahko preberete na galerijski spletni strani.

Razstava "Iz teme k luči"
2018-03-08 19:00 | Kregarjev atrij, Štula 23, Ljubljana Šentvid, Slovenija
Vabimo vas na odprtje slikarske razstave Kurta Zislerja “Iz teme k luči”, ki bo v četrtek, 8. marca, ob 19. uri v Kregarjevem atriju Zavoda sv. Stanislava.
Avtorja in njegovo delo bo predstavil g. Jože Kopeinig, rektor Katoliškega doma prosvete Sodalitas v Tinjah na avstrijskem Koroškem.
Kulturni program ob odprtju bodo oblikovali dijaki Škofijske klasične gimnazije.
Razstava bo na ogled do 3. aprila 2018. Več o razstavi na galerijski spletni strani.

Koncert slovanskih gimnazij
2018-03-01 18:00 - 20:00 | Slovenska filharmonija, Ljubljana
Vabimo vas na koncert zborov treh slovanskih gimnazij (Ljubljana – Krakow – Trenčin), ki bo v četrtek, 1. marca, ob 18h v Slovenski filharmoniji. Brezplačne vstopnice lahko rezervirate v tajništvu Škofijske klasične gimnazije (01/5822245).

Literarno srečanje
2018-03-01 14:30 - 16:00 | Knjižnica Antona Breznika, Štula 23, Ljubljana Šentvid, Slovenija
Vabimo vas na literarno srečanje s tremi mladimi že uveljavljenimi pesniki – Veroniko Dintinjano, Anjo Cimerman in Mitjo Drabom –, ki bo v četrtek, 1. marca, ob 14.30 v zavodski knjižnici dr. Antona Breznika. Pesniško popoldne bo vodil Luka Benedičič, lanski maturant in urednik pesniške zbirke Oceani, sodelovali pa bodo dijaki Literarnega krožka Domače vaje pod mentorstvom prof. Mateje Gomboc.
Več o dogodku na gimnazijski spletni strani.

Starševski dan - srečanje otrok, staršev in vzgojiteljic
2018-03-01 - 2018-03-15
Spoštovani starši!

Otroci in vzgojiteljice vas z veseljem vabijo na praznovanje materinskega in očetovskega dne! Srečanja bodo organizirana po skupinah:

Muca Copatarica: sreda, 14. marec, 16.00
Hvaležni medved: četrtek, 15. marec, 16.00
Bobek in barčica: četrtek, 15. marec, 16.00
Vidkova srajčica: četrtek, 1. marec, 17.00
Peter Klepec: torek, 13. marec, 17.00
Mojca Pokrajculja: ponedeljek, 12. marec, 16.30
